b'\n_START_ARTICLE_\nMakira\n_START_PARAGRAPH_\nMakira (varasem ametlik nimi San Cristobal) on Saalomoni Saartele kuuluv vulkaaniline saar Vaikses ookeanis, \xc3\xbcks Saalomoni saartest._NEWLINE_Makirast p\xc3\xb5hja j\xc3\xa4\xc3\xa4b Malaita, loodesse Guadalcanal, edelasse Rennell ja Bellona, kaugemale itta Santa Cruzi saared ja l\xc3\xb5unasse Vanuatu mereala, kus k\xc3\xbcll saari ei leidu. Kaugus Austraalia rannikust on 1750 km. Makira pindala on 3188 km\xc2\xb2. Saar on m\xc3\xa4gine, k\xc3\xb5rgus kuni 1249 meetrit.  1999. aasta seisuga elas saarel 10 000 inimest.\n_START_SECTION_\nHaldus\n_START_PARAGRAPH_\nMakira moodustab Makira-Ulawa provintsi p\xc3\xb5hiosa. Provintsi kuuluvad ka Makira l\xc3\xa4heduses olevad Uki ja Ulawa saarekesed. Suurim asula saarel ja provintsi halduskeskus on Kirakira k\xc3\xbcla. Veel asuvad saarel Ubuna ja Nafinuatogho k\xc3\xbcla.\n_START_SECTION_\nLoodus\n_START_PARAGRAPH_\nVulkaanilisest p\xc3\xa4ritolust hoolimata on saarel palju soid, kus elavad krokodillid. Saarel valitseb niiske troopiline kliima.\n_START_SECTION_\nAjalugu\n_START_PARAGRAPH_\nMakira asustasid esimestena umbes 1400 aastat tagasi Lapita kultuuri kandjad. Eurooplaste jaoks avastas saare 1568 Hispaania meres\xc3\xb5itja Alvaro Mendagna de Meira. 15. m\xc3\xa4rtsil 1893 kuulutati saar Suurbritannia protektoraadiks. 1971 sai ta osaks Suurbritannia L\xc3\xa4\xc3\xa4ne-Vaikse ookeani territooriumist. 1978 Saalomoni Saared iseseisvus.\n_START_SECTION_\nKeeled\n_START_PARAGRAPH_\nKohalikud elanikud r\xc3\xa4\xc3\xa4givad viit keelt, mis kuuluvad k\xc3\xb5ik Melaneesia keelte hulka. 1999. aastal oli nende k\xc3\xb5nelejate arv j\xc3\xa4rgmine: arosi keel saare loodeosas 6750, bauro keel keskosas 3420, kahua keel l\xc3\xb5unaosas 3000, owa keel l\xc3\xb5unaosas 3069 ja fagani keel loodeosas 902. Keelte k\xc3\xb5nelejate arvude summa \xc3\xbcletab m\xc3\xa4rgatavalt saareelanike arvu, millest saab j\xc3\xa4reldada, et kakskeelsus on saarel \xc3\xbcldlevinud.\n_START_SECTION_\nMajandus\n_START_PARAGRAPH_\nSaareelanike peamised elatusalad on p\xc3\xb5llumajandus ja metsat\xc3\xb6\xc3\xb6stus. Kasvatatakse mitmesuguseid juurvilju, eriti jamssi ja tarot, samuti sigu. Rannikul kasvatatakse kookospalme. Tegeldakse jahipidamise ja kalap\xc3\xbc\xc3\xbcgiga._NEWLINE_Elanikud kummardavad erinevaid vaime ja jumalusi, samuti esivanemaid. Auv\xc3\xa4\xc3\xa4rsete meeste hulgas on levinud mitmenaisepidamine. Elanikkond jaotub h\xc3\xb5imudesse. H\xc3\xb5imupealiku tiitel on p\xc3\xa4ritav. H\xc3\xb5imude eluviis on rangelt patriarhaalne._NEWLINE_Minevikus kasutati rahana teokarpe._NEWLINE_Makiral on lennujaam.'